
1. Innledning 
Dette rundskrivet avløser rundskriv UDI 05-031 OPA som oppheves og bes makulert.

Det tidligere rundskrivet inneholdt en feil angående aldersvilkåret, som nå har blitt rettet, jf pkt 3.1.

I mars 2005 ble det inngått en avtale om en gjensidig arbeidsferieordning mellom New Zealand og Norge. Rettighetene i henhold til endringene i utlendingsforskriften kan først benyttes fra det tidspunkt avtalen trer i kraft. Ikrafttredelse skjedde  den 04.07.05.

Bakgrunnen for avtalen er blant annet å gi borgere av New Zealand anledning til å ta lengre ferie i Norge og ta leilighetsarbeid i denne perioden.

Utlending som er omfattet av avtalen kan søke om arbeidstillatelse til arbeidsferie jf. forskriften § 4a annet ledd bokstav e. 

2. Unntak fra de alminnelige innvandringsregulerende vilkårene for arbeidstillatelse, jf forskriften § 2 første og annet ledd  

De generelle vilkårene for arbeidstillatelse i utlendingsforskriften § 2 gjelder ikke for utlending som søker arbeidstillatelse for arbeidsferie. Dette innebærer at det ikke stilles som vilkår for en slik tillatelse at det foreligger et konkret arbeidstilbud eller at lønnsvilkårene er i henhold til med tariffavtale, regulativ eller det som ellers er vanlig for vedkommende sted og yrke. Det er heller ikke et vilkår at det dreier seg om heltidsarbeid. Søkeren kan også ha flere arbeidsgivere. Arbeidstillatelsen gir en generell adgang til å ta arbeid.

3. Vilkårene for tillatelse til arbeidsferie 

I avtalen mellom New Zealand og Norge er det oppstilt vilkår for tillatelse til arbeidsferie.  

3.1. Krav til søkeren

Søkeren må være statsborger av New Zealand. En tredjelands borger som er fast bosatt i New Zealand, er ikke omfattet av avtalen. 

Søkeren må være  minst 18 år, men under 31 år på søknadstidspunktet. Alderskravet er absolutt. Dette innebærer at mindreårige søkere som har samtykke fra foreldre eller andre som utøver forelderansvaret, ikke omfattes av avtalen.

I henhold til avtalen mellom New Zealand og Norge skal søkeren ikke medbringe barn.

Det fremgår av avtalen at søkeren må samtykke i å tegne medisinsk forsikring og full sykehusforsikring for det tidsrom vedkommende oppholder seg i Norge. 

Et slikt samtykke må foreligge i forbindelse med fremsettelse av søknad om arbeidstillatelse.

Det stilles ikke krav om at søkeren må fremlegge dokumentasjon på inngått forsikringsavtale før søknad om arbeidstillatelse er innvilget. Søkeren forutsettes å ha tegnet nødvendig medisinsk forsikring og full sykehusforsikring før innreise og som gjelder under oppholdet i Norge.  

3.2 Formålet med oppholdet

Formålet med oppholdet skal primært være å feriere i Norge.

Oppholdet anses ikke å ha karakter av ferie hvis søkerens arbeidsforhold går lenger enn tilfeldige strøjobber/leilighetsarbeid, som er ment å supplere reisekassen. Med leilighetsarbeid menes her tilfeldige arbeidsforhold. Inntekten fra dette arbeidet er ment å være et supplement til finansieringen av ferieoppholdet i landet.

Ferieformålet anses ikke oppfylt dersom søkeren skal studere eller ta del i annen opplæring av mer enn tre måneders varighet i Norge. Hvis hovedformålet er å studere i Norge må vedkommende søke om oppholdstillatelse for utdanning. 

4. Underhold
Utlending som søker arbeidstillatelse må som hovedregel være sikret underhold for den tid søknaden gjelder, jf forskriften § 19.

I henhold til avtalen må søkeren være i besittelse av tilstrekkelige midler til sitt livsopphold for det tidsrommet vedkommende skal oppholde seg i Norge, og til returbilletten.

Søkeren må dokumentere midler til sitt livsopphold for de tre første månedene. Krav til underhold for den resterende perioden kan sikres gjennom inntekt fra tilfeldige arbeidsforhold. 

5. Tillatelsens innhold og varighet
5.1 Innhold

Tillatelsen gir generell adgang til å ta arbeid. Den er således ikke begrenset til å gjelde arbeid hos en eller flere bestemte arbeidsgivere. 

Tillatelsen danner ikke grunnlag for bosettingstillatelse.

5.2 Varighet

Tillatelse til arbeidsferie gis i alminnelighet for ett år, jf. forskriften § 15.

5.3 Fornyelse

Tillatelsen kan fornyes når vilkårene for arbeidsferie er oppfylt, jf. forskriften §4a fjerde ledd, jf. § 35.

Tillatelsens varighet kan imidlertid ikke overstige to år, jf. forskriften § 4a annet ledd.   

6. Søknadsprosedyren 

Arbeidstillatelse til arbeidsferie skal være gitt før innreise til Norge jf. forskriften § 10 første ledd. Søknaden fremmes gjennom norsk utenriksstasjon. Søkeren kan velge hvilken norsk utenriksstasjon vedkommende ønsker å søke fra, jf. forskriften § 11 annet ledd.  

Borgere av New Zealand er visumfrie og har således rett til  tre måneders opphold i Norge uten tillatelse, jf. forskriften § 7 og § 8 . Dersom søkeren i tillegg har en fagutdanning eller har spesielle kvalifikasjoner i henhold til forskriften § 3 annet ledd bokstav a eller har kompetanse som trener eller idrettsutøver i henhold til forskriften § 3 annet ledd bokstav e, har søkeren imidlertid rett til å søke fra riket, jf. forskriften § 10 annet ledd.

7. Vedtaksmyndighet
Vedtak om arbeidstillatelse treffes av Utlendingsdirektoratet, jf. forskriften § 13 første ledd.

Når det ikke er tvil om at vilkårene for arbeidsferie er oppfylt kan utenriksstasjon, som har fått myndighet til det, innvilge søknad om arbeidstillatelse for arbeidsferie, jf forskriften 

§13 tredje ledd. Det følger av vedlegg 13 til utlendingsforskriften hvilke utenriksstasjoner som har myndighet til å innvilge tillatelse til arbeidsferie. 

